b'\n_START_ARTICLE_\nGuillermo Ochoa\n_START_SECTION_\nKlubska kariera\n_START_PARAGRAPH_\nOchoa je za Club Am\xc3\xa9rica debitiral pri 18 letih, tedaj je njegovo mo\xc5\xa1tvo v sklopu tekmovanja Clausura 2004 igralo proti Monterreyu. Ochoa je hitro prikazal svoje vratarske sposobnosti in talent, tako da so mu v klubu zaupali mesto prvega vratarja, ki ga je zasedel po po\xc5\xa1kodbi veterana Adolfa R\xc3\xadosa. Ob povratku sta si Ochoa in R\xc3\xados minuta\xc5\xbeo v vratih delila, dokler ni R\xc3\xados do za\xc4\x8detka Aperture 2004 naznanil svojo upokojitev. Mnogi so prav mladega Ochoa videli kot njegovega naslednika, vendar sprva temu ni bilo tako. Novi trener mo\xc5\xa1tva Oscar Ruggeri je namre\xc4\x8d s seboj pripeljal nove vratarje, med njimi Argentinca Sebasti\xc3\xa1na Sajo._NEWLINE_Ruggeri je v zelo kratkem \xc4\x8dasu napravil \xc5\xa1e nekaj kontroverznih in nepriljubljenih odlo\xc4\x8ditev in vodstvo kluba ga je \xc5\xbee po \xc5\xa1estih tekmah odpustilo. Njegov naslednik Mario Carrillo je na mesto prvega vratarja mo\xc5\xa1tva spet postavil Ochoa. Vse odtlej niti Ochoa niti njegov soigralec v reprezentanci Jos\xc3\xa9 Antonio Castro nista izpustila nobene tekme za Club Am\xc3\xa9rica, z izjemo bolni\xc5\xa1kih odsotnosti zaradi po\xc5\xa1kodb in reprezentan\xc4\x8dnih akcij. Pod Carrillom je Ochoa tudi osvojil svoje prvo prvenstvo, Clausuro 2005.\n_START_SECTION_\nReprezentan\xc4\x8dna kariera\n_START_PARAGRAPH_\nOchoa je \xc5\xbee pri 20 letih prejel vpoklic v reprezentanco, s strani tedanjega selektorja Ricarda Lavolpeja. Slednji je Ochoa uvrstil na seznam potnikov na Svetovno prvenstvo 2006 in ga postavil na mesto tretjega vratarja. Lavolpejev naslednik na selektorskem stol\xc4\x8dku Hugo S\xc3\xa1nchez je nato Ochoa povi\xc5\xa1al v drugega vratarja Mehike oziroma prvo zamenjavo za Oswalda S\xc3\xa1ncheza. Ochoa je tako ob Svetovnem prvenstvu sodeloval tudi na CONCACAF Gold Cupu 2007 in Copi Am\xc3\xa9rici 2007. Leta 2008 so ga celo imenovali za 11. najbolj\xc5\xa1ega vratarja na svetu. V kvalifikacijah za Svetovno prvenstvo 2010 je Ochoa debitiral 28. marca 2009 proti izbrani vrsti Kostariki. Svojo mre\xc5\xbeo je ob mehi\xc5\xa1ki zmagi z 2-0 ohranil nedotaknjeno in ta dose\xc5\xbeek ponovil \xc5\xa1e na tekmi proti reprezentanci Guadelopeja. Po burnem obdobju za mehi\xc5\xa1ko reprezentanco, ki je v letih 2008 in 2009 imela kar \xc5\xa1tiri razli\xc4\x8dne selektorje, med drugim tudi \xc5\xa1vedskega strokovnjaka Svena G\xc3\xb6rana Erikssona, je naposled selektorski stol\xc4\x8dek zasedel Javier Aguirre. Slednji je med potnike na Svetovno prvenstvo 2010 v JAR uvrstil tudi Ochoa, a le kot drugega vratarja oziroma prvo zamenjavo za \xc3\x93scarja P\xc3\xa9reza.'